Polisie-skoonmaker tronk toe vir korrupsieArgieffoto: Pixabay.com ŉ 54-jarige man wat vroeër ŉ skoonmaker by die Bayview-polisiestasie was, is Donderdag in die Durban-landdroshof vyf jaar gevangenisstraf opgelê. Hy is skuldig bevind aan verskeie misdrywe, insluitend korrupsie en die onwettige besit van gesteelde goedere. Hy was kop in een mus met ŉ polisiebeampte. Inderaj Bisoondaram is ŉ verdere 12 maande tronkstraf opgelê vir die onwettige besit van ammunisie. Hierdie vonnisse sal gelyktydig uitgedien word. Volgens kapt. Simphiwe Mhlongo, woordvoerder van die Valke, het Bisoondaram tussen April en Oktober 2017 saam met ’n medepligtige, glo ŉ polisieman, onwettig polisietoerusting verkoop. Hierdie toerusting het koeëlvaste baadjies, pepersproei, ammunisie en polisie-uniforms ingesluit. Bisoondaram is in November skuldig bevind op aanklag van sameswering om korrupsie te pleeg, korrupsie, die onwettige besit van gesteelde goedere, die onwettige dra of gebruik van ŉ polisie-uniform, die onwettige besit van ammunisie en diefstal. Ao. Samuel Govindasamy (49), wat van dieselfde misdade aangekla word, sal na verwagting op 16 Maart in dieselfde landdroshof verskyn. Intussen is ŉ munisipale amptenaar van die Ndwedwe-plaaslike munisipaliteit in KwaZulu-Natal Maandag in hegtenis geneem vir bedrog. Nkosingizwile Gama (36) het na bewering tussen 2015 en 2016 as betaaladministrateur van die munisipaliteit versinde werknemers met fiktiewe name geskep en “salarisse” aan hulle uitbetaal. “Gama se bedrieglike gedrag het gevolglik die munisipaliteit meer as R488 000 uit die sak gejaag,” sê Mhlongo. “Tydens die sertifisering van salarisbetalings het Gama se toesighouer verdagte betalings opgemerk. Hy het ŉ saak van bedrog by die Ndwedwe-polisiestasie aanhangig gemaak. Die saak is aan die Valke toegeken vir ŉ deeglike ondersoek.” Borgtog van R5 000 is Dinsdag in die Durbanse landdroshof aan Gama toegestaan. Hy sal na verwagting weer op 31 Maart in die hof verskyn.